Taraba, Tomáš, poslanec NR SR (2023-03-21):
Ďakujem za slovo. Dámy a páni, tento návrh zákona, ako aj ten druhý sa môžu javiť, že sú v podstate podobné, že riešia ten istý problém, ale tento návrh zákona sa týka vodičov a prevádzkovateľov vozidiel s najväčšou prípustnou celkovou hmotnosťou nad 3 500 kg alebo jazdnými súpravami s najväčšou prípustnou hmotnosťou nad 3 500 kg. O čo ide? Na Slovensku je taká anomália, že keď poruší v podstate alebo urobí nejaký delikt prevádzkovateľ takéhoto, takéhoto vozidla, je možné, že je sankcionovaný niekoľkonásobne. Hej, to znamená, že za tú istú, ako keby to isté pochybenie môže dostať niekoľko pokút. Dokonca tie pokuty sú nepriamo úmerne zosynchronizované, pretože napríklad existuje rozdiel sankcií medzi zákonom o výbere mýta a zákonom o diaľničnej známke a v tej istej identickej veci, kedy príde k porušeniu povinnosti, je táto sankcia upravená dvojkoľajne. Napríklad sankcie v prípade vodiča v dikcii zákona o výbere mýta sú oproti zákonu o diaľničnej známke o 250 % vyššie v porovnaní teda maximálnych sadzieb pokút. Takže toto, toto je jedna vec, ktorú upravujeme v tomto zákone, aby jednoducho tá harmonizácia bola rovnaká, pretože to je úplne nelogické, je to ťažko vymáhateľné a navyše tie pokuty, tie pokuty sú v porovnaní s okolitými štátmi niekoľkonásobne vyššie. To znamená, my likvidujeme v podstate na slovenských diaľniciach prevá... poskytovateľov vlastne týchto služieb. Druhá vec, ktorá, kde je v podstate problém, diferencuje sa výška sankcií medzi prevádzkovateľom vozidla a správcom, pretože nie je správne ani vyrovnané, aby výška pokuty v prípade týchto subjektov bola identická, nakoľko ich postavenie je zjavne odlišné. Tomu zodpovedá aj miera zavinenia a závažnosti skutkov. Výška sankcie v prípade prevádzkovateľa vozidla v dikcii zákona o výbere mýta je až v maximálnej výške 10-tisíc eur vyššie v porovnaní maximálnych sadzieb pokút, v dikcii zákona o diaľničnej známke je to 500 euro. No a tretí bod rieši, aby navrhovanou zmenou sa rozširuje obdobie jedného kalendárneho dňa. Veľmi dobre viete, že v podstate na slovenských diaľniciach je možné iba do jedného dňa od ich použitia ako keby, teda v ten daný deň uhradiť ten poplatok, inak nastavuje... sankcia. A striktné zameranie sa na obdobie jedného kalendárneho dňa je veľmi oklieštené a nevhodné ustanovenie a správne orgány často viacnásobne sankcionujú prevádzkovateľov vozidiel za porušenie jednej a tej istej povinnosti. Posledná vec, ktorou, ktorú meníme. Navrhovaná zmena v § 28 ods. 11 sa rozširuje obdobie jedného kalendárneho dňa. To už v podstate som vysvetlil. Takže poprosím o podporu. Vzhľadom na to, že ide o relatívne komplexnú vec, tak navrhujem účinnosť zákona, aby bola od 1. mája 2023. Opakujem ešte raz, tento zákon je potrebné zosumarizovať ad jedna s tými sankciami, ktoré sú v okolitých štátoch, nie je najmenší dôvod, aby sme, aby sme v tomto opäť boli pápežskejší ako pápež. Druhá vec, je absolútne neprípustné, aby, a je to nelogické, je to v rozpore so základnou logikou sankcionovania, ktoré nielen má za úlohu represiu a vyberať peniaze, ale aj to, aby proste vychádzala z toho, že niekto ak poruší možno nejakú, nejakú normu, tak to primárne nemusí robiť cielene, ale robí to možno nedopatrením a štát by sa mal, tak ako je to pri daňových úradoch a podobne, proste správať proklientsky a nepozerať sa na každého z pohľadu toho, že to je ako keby nejaký vyvrheľ, ktorého treba zničiť pokutami. Takže poprosím o podporu. Je to v prospech v podstate všetkých ľudí, ktorí aj teda majú na starosti dodávanie produktov do obchodov a tak ďalej. Jednoducho je to, je to dôležitá vec, ktorá by mala sa uskutočňovať v takom predvídateľnom prostredí a nie aby bola výsledkom nejakej veľkej represie. Takže ja už nevystúpim v rozprave, ale, samozrejme, otváram ju potom.